Deti zo Spojenej školy potešil Mikuláš
Každoročne sa učiteľky zo Spojenej školy v Piešťanoch snažia svojim detským i dospelým zverencom spríjemniť sviatky od začiatku roka až po koniec. Samozrejme, nevynechali ani tradičný príchod obľúbeného Mikuláša. Všetci spoločne sa s ním stretli v pondelok 3. decembra vo foyeri Kina Fontána.
Deti z budovy na Žilinskej ceste Mikulášovi zaspievali, zarecitovali a oddané pedagogičky pri tom svojim žiakom s láskou pomáhali. Deti si za odvahu i výkony vyslúžili parádne odmeny. Nechýbali adventné kalendáre, lízanky či čokoládky, a tak sa školáci netešili len z prítomnosti bradatého pána, ale aj zo sladkých dobrôt.
Mikuláš deťom ochotne zapózoval a tie sa napokon zabavili počas diskotéky. Na zapitie sa podával vianočný punč a brušká zaplnilo sladké občerstvenie.
(am)